Document ID: /roh_data/filtered/fineweb-2-filterrobots_roh.jsonl.gz/65944

Sin la stagiun d'enviern duessan las emprimas duas etappas dal Flemexpress esser en funcziun, tge che munta che las skiunzas ed ils skiunz pon ir cun las novas gondlas da 10 persunas da Flem enfin Startgels. La pendiculara sa basa sin ina nova tecnologia. Ils osps pon clamar la gondla cun smatgar sin in buttun ed uschia inditgar nua ch'els vulan ir. Quest nov sistem da «ropetaxi» custa radund 85 milliuns francs, las hallas da las staziuns mez e sura ston esser pli grondas, per che las gondlas sajan semtgadas cura che l'osp smatga il buttun. L'investiziun haja tenor il mainafatschenta da l'Arena Alva, Markus Wolf, plirs avantatgs per la gestiunari.
L'innovaziun è che nus mettain mo ina gondla vi da la suga, cura ch'insatge sesa lien.
Uschia po ina persuna manischar l'entir sistem, tge che spargna persunal. E cunquai che las gondlas van mo sin dumonda, spargna la gestiunaria energia. Ensemen cun ina firma spezialisada ha l'Arena Alva lantschà il taxi da suga e la proxima stagiun d'enviern po ella per l'emprima giada testar il sistem en ses manaschi.
Sura cun retard, sut persuenter pli spert che planisà
Tenor l'inschigner e mainaproject, Claudio Casutt, hajan las lavurs tar las staziuns sura a Segnas e Nagens cumenzà cun retard, cunquai che l'aura è stada schletta la primavaira. Ma en ils tschancuns sut sajan ins stads uschè spert sco anc mai. Bainprest, a partir da mez avust, possian ins montar la suga da Flem enfin Foppa. Las construcziuns da betun èn quasi a fin tar las staziuns da Foppa e tar la staziun sut a Flem. Las armaturas da fier spetgan sin la suga.
Uschè baud essan nus anc mai stads cun ina pendiculara, uschia avain nus anc trais mais temps per tschellas lavurs.
Ina da las grondas sfida dals planisaders è stada, da construir in indriz che na croda betg ora memia fitg en la cuntrada. Las staziuns èn bajegiadas viaden en il terren, tge che mundia in stgavament pli profund ed entras quai, dapli custs. La staziun da Segnas, là nua ch'il Flemexpress vegn en il futur u ir en la direcziun da Nagens Sura u si Cassons, è fitg cumplexa cun sia structura sutterrana. Plinavant producescha la fatschenta da construcziun il betun sin il plazzal, uschia ch'ella dovra la crappa ch'è avant maun e manizzar quella là. La laina per las staziuns vegnan or dal guaud da Flem e Trin.
Sin la fin dal proxim onn duai l'entir indriz da Flem enfin Cassons e Nagens Sura esser bajegiads ed en funcziun.